Diari Oficial de la Generalitat Valenciana


Sumari del DOGV 2424, del 01-01-1995 (1995/833513)

ORDRE de 14 de novembre de 1994, de la Conselleria de Sanitat i Consum, per la qual es creen les unitats de vigilància intensiva i urgències hospitalàries als hospitals del Servei Valencià de Salut.
------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1994/11/14/(1)/dof/vci/html**

### Dades del document

Número de DOGV
:   2424

Data del DOGV
:   01-01-1995

Secció del DOGV
:   DISPOSICIONS GENERALS

Número del document
:   1995/833513


Data del document
:   14-11-1994

Organisme emissor
:   Conselleria de Sanitat i Consum

Tipus de document
:   Ordre

Anàlisi jurídica

ORDRE de 14 de novembre de 1994, de la Conselleria de Sanitat i Consum, per la qual es creen les unitats de vigilància intensiva i urgències hospitalàries als hospitals del Servei Valencià de Salut.  
El Reial Decret 1612/87, de 27 de novembre, sobre traspàs a la Comunitat Valenciana de les funcions i dels serveis de l'Institut Nacional de la Salut, estableix entre les funcions que assumeix la comunitat autònoma l'organització i el règim de funcionament dels centres i serveis d'assistència sanitària de la Seguretat Social a la Comunitat Valenciana.  
El Consell de la Generalitat Valenciana, mitjançant l'Acord de 13 de maig de 1991, aprovà el Pla Director del Sistema d'Atenció Sanitària Urgent de la Comunitat Valenciana, entre els objectius generals del qual es proclama la jerarquització orgànica i funcional de l'assistència extrahospitalària i hospitalària d'urgència, en el seu nivell especialitzat de diagnòstic i tractament.  
La intensa i creixent pressió assistencial en les àrees d'urgències dels hospitals, i també la polivalència i complexitat de les situacions que atenen i el nivell progressiu de complexitat tecnològica i científica dels recursos que mobilitzen, fan necessària la implantació de noves fórmules organitzatives que asseguren la màxima coordinació de les activitats de manera que s'afavorisca una resposta a la demanda d'atenció urgent en les millors condicions d'eficàcia i qualitat del servei.  
L'experiència d'altres organitzacions sanitàries avala la integració de les unitats d'urgències hospitalàries i dels serveis o seccions de medicina intensiva a cada centre hospitalari en un únic servei com la fórmula més idònia per a assolir els objectius plantejats. De la mateixa manera, la coordinació aquest nou servei hospitalari amb els recursos d'assistència sanitària urgent extrahospitalària, ha de contribuir a millorar de forma significativa l'oferta d'un sistema d'assistència urgent unitari i integral als ciutadans de la Comunitat Valenciana.  
Per tot això, i fent ús de les competències que m'atribueix l'article 35, apartat e) de la Llei de la Generalitat Valenciana 5/1983, de 30 de desembre de Govern Valencià,  
ORDENE:  
Article primer  
Es crea la unitat de vigilància intensiva i urgències hospitalàries com a estructura organitzativa que integra i unifica els actuals serveis o seccions de medicina intensiva i les actuals àrees d'urgències hospitalàries.  
Article segon  
Tots els hospitals dependents del Servei Valencià de Salut, llevat dels catalogats com a hospitals complementaris i d'assistència a crònics i llarga estada, duran a terme la constitució efectiva d'aquestes unitats en el termini màxim de sis mesos a partir de la data d'aquesta ordre.  
Article tercer  
Aquesta unitat tindrà el caràcter de servei central, d'acord amb el que preveu l'article 12 del Decret 122/1988, de 29 de juliol, del Consell de la Generalitat Valenciana, pel qual defineix i estructura l'assistència especialitzada a la Comunitat Valenciana.  
Article quart  
a) En cada cas la plaça de cap de la unitat l'exercirà el cap del servei o de la secció de medicina intensiva de l'hospital corresponent.  
b) Quan les funcions de cap de la unitat no puguen ser assumides de la manera prevista en l'apartat anterior per absència de la plaça de cap de servei i de secció o per circumstàncies personals dels seus titulars, podran ser assumides per qualsevol altre facultatiu dels adscrits als serveis o les seccions de medicina intensiva i a l'àrea d'urgències hospitalàries, mitjançant un nomenament de la Direcció General del Servei Valencià de Salut a proposta de la direcció mèdica de l'hospital.  
c) L'assumpció de les funcions de cap de la unitat no meritarà retribucions diferents de les del lloc de treball que s'ocupava anteriorment.  
Article cinqué  
Tot el personal que estiga prestant els seus serveis en les actuals àrees d'urgències hospitalàries i serveis o seccions de medicina intensiva quedarà adscrit a la nova unitat de vigilància intensiva i urgències hospitalàries.  
Article sisé  
El cap de la unitat de vigilància intensiva i urgències hospitalàries elaborarà un projecte de normes de funcionament i proposarà el nomenament d'una persona responsable de l'àrea d'urgències hospitalàries entre les facultatius adscrits al servei o a la secció actuals de medicina intensiva i a l'àrea d'urgències hospitalàries. Aquestes propostes hauran de ser aprovades per la direcció mèdica de l'hospital, després de l'informe previ de la junta clínica i de la comissió de direcció.  
Article seté  
Totes les places de personal facultatiu de les unitats de vigilància intensiva i urgències hospitalàries que es convoquen a partir de l'entrada en vigor d'aquesta ordre duran la dita denominació, encara que es definirà per a cadascuna els requisits de titulació exigibles.  
Article vuité  
a) Els recursos del Servei d'Ajuda Mèdica Urgent (SAMU) dependents de les direccions del Servei Especial d'Urgències tindran la seua base en les àrees d'urgències dels hospitals del Servei Valencià de Salut, segons la distribució que s'establirà per la Direcció General del Servei Valencià de Salut.  
b) La mobilització dels recursos del SAMU per a la realització de serveis de transport urgent secundari es durà a terme a través del centre d'informació i coordinació d'urgències corresponent, a petició de la unitat de vigilància intensiva i urgències hospitalàries de l'hospital que promoga el trasllat.  
c) Les unitats de vigilància intensiva i urgències hospitalàries, en col·laboració amb la direcció del servei especial d'urgències corresponent, vetlaran especialment per la formació continuada dels professionals que presten els seus serveis en els dispositius d'assistència sanitària urgent extrahospitalaris, i també en l'establiment i l'actualització dels protocols assistencials necessaris per al desplegament de les seues funcions.  
DISPOSICIó TRANSITòRIA  
La implantació de l'esmentada unitat en els hospitals dependents del Servei Valencià de Salut que s'allisten en l'annex, atesa la seua especial complexitat organitzativa, podrà retardar-se més enllà del que estableix la disposició segona d'aquesta ordre, a instància de la direcció mèdica de l'hospital i mitjançant una resolució expressa de la Direcció General del Servei Valencià de Salut.  
DISPOSICIó FINAL  
Es faculta la Direcció General del Servei Valencià de Salut per al desplegament d'aqueta ordre, que vigirà des de l'endemà de la seua publicació en el Diari Oficial de la Generalitat Valenciana.  
València, 14 de novembre de 1994  
El conseller de Sanitat i Consum,  
JOAQUíN COLOMER SALA  
ANNEX  
Hospital Genral de Castelló àrea 02  
Hospital Clínic de València àrea 04  
Hospital La Fe de València àrea 06  
Hospital Dr. Peset de València àrea 09  
Hospital de Sant Joan àrea 16  
Hospital General d'Alacant àrea 17  
Hospital General d'Elx àrea 19


Còpia Permalink ELI